b"\n_START_ARTICLE_\nCal Ricard Mata\n_START_SECTION_\nDescripci\xc3\xb3\n_START_PARAGRAPH_\n\xc3\x89s una casa unifamiliar entre mitgeres on Pere Caselles adopt\xc3\xa0 una soluci\xc3\xb3 per l'estreta fa\xc3\xa7ana, que recorda l'aplicada al n\xc3\xbamero 19 del carrer de les Galanes, corresponent a la biblioteca de Pau Font de Rubinat, per\xc3\xb2 en aquest cas, la construcci\xc3\xb3 encara \xc3\xa9s dins l'historicisme, ja que utilitza elements derivats de l'arquitectura g\xc3\xb2tica, com per exemple la barana de pedra artificial amb treball de traceria al balc\xc3\xb3 principal, un arc de mig punt, muntants i persianes de llibret, i en el segon pis, una galeria de tres finestres amb arc trevolat i cornisa de motllures. La planta baixa t\xc3\xa9 un sol buit igual que el primer pis, per\xc3\xb2 aquesta ampla obertura balconera d\xc3\xb3na pas a tres buits en el segon pis. L'edifici acaba amb una barana correguda i t\xc3\xa9 un terrat a la catalana. Com ja havia fet a l'inici de la seva carrera, com a les cases Punyed i Querol, al carrer de Llovera, Caselles combina el mur d'obra vista amb els elements puntuals de pedra. La composici\xc3\xb3 de la fa\xc3\xa7ana \xc3\xa9s sim\xc3\xa8trica segons un eix central.\n_START_SECTION_\nHist\xc3\xb2ria\n_START_PARAGRAPH_\nRicard Mata i Miarons, germ\xc3\xa0 d'Eugeni Mata, era doctor en medicina i cirurgia. Havia estat vocal del primer consell d'administraci\xc3\xb3 del Manicomi de Reus i despr\xc3\xa9s en va ser president. Va encarregar aquesta casa com a habitatge a Pere Caselles l'any 1909."